Γιώργος Στεφανόπουλος

Ο Γιώργος Στεφανόπουλος (31 Μαρτίου 1962 - ) είναι Έλληνας πρώην ερασιτέχνης πυγμάχος κατηγορίας βαρέων βαρών και νυν ενεργός προπονητής πυγμαχίας στο Αριστοτέλειο Γ.Σ.Π Πυγμαχίας. Γεννήθηκε στο Περιστέρι Αττικής.

 Στα 16 του αποφασίζει να ξεκινήσει γυμναστική με βάρη, μαθαίνει ότι στον Πανελλήνιο Γυμναστικό Σύλλογο υπάρχει μια αίθουσα με βάρη, όπου μπορείς να γυμνάζεσαι δωρεάν. Σε αυτήν την αίθουσα με τα βάρη δεν έφτασε όμως ποτέ, γιατί αναζητώντας την μες στο χώρο του Πανελλήνιο Γ.Σ., πέρασε τυχαία μπροστά από την αίθουσα της πυγμαχίας από όπου και δεν ξανάφυγε ποτέ. Η ενασχόλησή του με την πυγμαχία κρατήθηκε από τον ίδιο ως επτασφράγιστο μυστικό, το οποίο αποκάλυψε ενάμιση χρόνο αργότερα κι ενώ είχε ήδη αναδειχθεί πρωταθλητής Ελλάδος. Δικαίως χαρακτηρίστηκε από τον ελληνικό και διεθνή Τύπο ως ο μεγαλύτερος Έλληνας πυγμάχος, αφού πήρε μέρος σε δύο Ολυμπιάδες, του Λος Άντζελες το 1984, της Βαρκελώνης το 1992 και και του Σίδνεϊ το 2000 (τιμητική πρόσκληση ως εκπρόσωπος του Σ.Ε.Ο.) κέρδισε ασημένιο και χάλκινο μετάλλιο σε ευρωπαϊκούς αγώνες, χρυσό, ασημένιο και χάλκινο μετάλλιο σε μεσογειακούς αγώνες και τρία χρυσά σε βαλκανικούς αγώνες, διακρίσεις που, δυστυχώς για την ελληνική πυγμαχία, δεν κατόρθωσε μέχρι σήμερα να προσεγγίσει κάποιος από τους μεταγενέστερους αθλητές. Επίσης σε 23 συμμετοχές σε διεθνείς διοργανώσεις κέρδισε 12 χρυσά, 4 ασημένια και 2 χάλκινα μετάλλια. Είναι από τους λίγους πυγμάχους στον κόσμο που αναδειχθεί επί 14 συναπτά έτη πρωταθλητής στη χώρα του. Έχει αναρριχηθεί στη δεύτερη θέση της παγκόσμιας κατάταξης κι έχει αναδειχθεί πρωταθλητής Ευρώπης στο κικ μπόξινγκ. Βρέθηκε αντίπαλος με κορυφαία ονόματα της παγκόσμιας πυγμαχίας όπως οι Γιανγκ, Ζέλικο Μαύροβιτς και Φέλιξ Σαβόν και δεν έχει δεχθεί ούτε μια φορά στην καριέρα του χτύπημα νοκ-άουτ. Γι΄ αυτήν την αξεπέραστη μέχρι και σήμερα πετυχημένη καριέρα του, που συνδύασε κορυφαίες νίκες και ήθος, το όνομά του έχει γραφτεί με χρυσά γράμματα στις σελίδες της ελληνικής και παγκόσμιας πυγμαχίας αλλά και ευρύτερα του ελληνικού και παγκόσμιου αθλητισμού. Αξιοσημείωτο είναι, ότι όλες αυτές τις διακρίσεις, τις πέτυχε στα δύσκολα χρόνια του ελληνικού αθλητισμού, που τα δεδομένα ήταν τελείως διαφορετικά από τα σημερινά, τότε που η συμμετοχή και μόνο σε ολυμπιάδα θεωρείτο κορυφαίο γεγονός για τη χώρα μας. Καθοριστικό γεγονός στην καριέρα του θεωρεί τη γνωριμία του με τον επί σειρά ετών προπονητή της εθνικής ομάδας ανδρών Λευτέρη Λειβάδη, αφού από τη συνεργασία τους και μετά η καριέρα του απογειώθηκε. Ο Γιώργος Στεφανόπουλος είναι τελειόφοιτος των Τ.Ε.Φ.Α.Α., είναι μέλος του Σ.Ε.Ο. (Σύλλογος Ελλήνων Ολυμπιονικών), είναι δημόσιος υπάλληλος διορισμένος στο Ε.Α.Κ.Ν., έχει διατελέσει προπονητής της εθνικής ομάδας παίδων και γυναικών, προπονητής της ομάδας των ανδρών του συλλόγου του Πανελληνίου Γ.Σ. αλλά και τεχνικός σύμβουλος της Ελληνικής Ομοσπονδίας Πυγμαχίας. Έχει προσφέρει αφιλοκερδώς τις υπηρεσίες του στο ολυμπιακό γραφείο του δήμου Περιστερίου, όταν ανακηρύχθηκε Ολυμπιακή Πόλη Πυγμαχίας για την Ολυμπιάδα της Αθήνας το 2004 και είναι ιδρυτής του Αριστοτέλειου Γ.Σ.Π. Πυγμαχίας. Το 2012 ο δήμος Περιστερίου μετονόμασε προς τιμήν του το Ολυμπιακό Στάδιο Πυγμαχίας σε «Γιώργος Στεφανόπουλος» αποτίοντας φόρο τιμής στον μοναδικό εν ζωή πυγμάχο αθλητή που δέχεται τέτοια τιμή. Το 2012 Ο Γιώργος Στεφανόπουλος προχωράει στην έκδοση του βιβλίου Μια ζωή σαν Ring που αναφέρεται σε σημαντικές πτυχές της ζωής του καθώς και της ελληνικής πυγμαχίας. Ο Γιώργος Στεφανόπουλος που δικαίως φέρει τον τίτλο του μεγαλύτερου Έλληνα πυγμάχου των τελευταίων δεκαετιών, στην προσπάθειά του να αναβαθμίσει το άθλημα που υπηρέτησε με πάθος, την πυγμαχία, προχώρησε σε ένα ιστορικό βήμα για την πορεία του αθλήματος. Ίδρυσε το 2014 τον ΣΕΠ «ΣΥΝΔΕΣΜΟΣ ΕΠΑΓΓΕΛΜΑΤΙΚΗΣ ΠΥΓΜΑΧΙΑΣ», (δημιούργησε δηλαδή στην Ελλάδα την επαγγελματική πυγμαχία) στον οποίο είναι πρόεδρος κι έδωσε τη δυνατότητα σε δεκάδες πυγμάχους να αγωνίζονται επαγγελματικά τόσο εντός όσο κι εκτός Ελλάδος. Ο ΣΕΠ που είναι ο μόνος επίσημος φορέας της επαγγελματικής πυγμαχίας στην Ελλάδα υπάγεται επίσημα σε 2 παγκόσμιες ομοσπονδίες την EBU κορυφαία της Ευρώπης αλλά και την WBC κορυφαία της Αμερικής. Στο ΣΕΠ αγωνίζονται ήδη πολύ σπουδαίοι Έλληνες πυγμάχοι και συνεχώς εγγράφονται όλο και περισσότεροι. Ο Γιώργος Στεφανόπουλος μετά την άκρως επιτυχημένη πορεία που είχε ως πυγμάχος στην ερασιτεχνική πυγμαχία συνεχίζει την πετυχημένη καριέρα του στην πυγμαχία μέσα από το ρόλο του ιδρυτή και προέδρου της επαγγελματικής πυγμαχίας στην Ελλάδα. Είναι παντρεμένος και πατέρας τριών παιδιών. ΑΡΙΣΤΟΤΕΛΕΙΟ Γ.Σ.Π.ΠΥΓΜΑΧΙΑΣ Ελληνική Ομοσπονδία Πυγμαχίας Association of Hellenic Olympic Winners - Stefanopoulos Giorgos Lord of Rings: ΓΗΠΕΔΟ ΓΙΩΡΓΟΣ ΣΤΕΦΑΝΟΠΟΥΛΟΣ Παρουσίαση βιβλίου: Μια ζωή σαν Ring Γιώργος Στεφανόπουλος 5ος Ολυμπιονίκης Los Angeles 1984 VIDEO Συνέντευξη Γιώργου Στεφανόπουλου Ολυμπιονίκη Πυγμαχίας στην ΕΤ1 Το Ολυμπιακό Στάδιο Πυγμαχίας μετονομάστηκε σε «Γιώργος Στεφανόπουλος» (video)